महमूद फारूकी को दी गई सजा ने धर्मनिरपेक्ष, वामपंथी और नारीवादी लेखकों और कार्यकर्ताओं के बीच एक बहुत ही तीखी बहस को जन्म दिया है। बहस के बिंदुओं पर चर्चा से पहले यह समझ लेना आवश्यक है कि समाज के मुखर तबकों में यह बहस आखिर आई कहाँ से है। इसे समझने के लिए यह जानना दिलचस्प होगा कि प्रबंध विज्ञान में सीमित समझदारी का सिद्धांत पढ़ाया जाता है, जिसके अनुसार व्यक्तियों की समझदारी उनके दिमाग की संज्ञानात्मक सीमाओं तक सीमित है। इस वजह से जब अपनों या अपने जैसों की गलतियों या आचरण के बारे में राय बनानी हो तो हमारा विवेक कुंद हो जाता है। महमूद फारूकी कोई साधारण आदमी नहीं है। वह समाज के संभ्रांत ऊपरी तबके का सदस्य है। उस या तरुन तेजपाल जैसे लोग किसी स्त्री के साथ जबरदस्ती यौन सम्बन्ध बनाने की कोशिश कर सकते हैं, यह मानना इस तबके को परेशान करता है और उस पर सजा भी हो जाए तो एक नैतिक संकट खड़ा हो जाता है।